La lenghe furlane e je vêr nudriment pal cerviel. Sielç il furlan, sielzilu ancje a scuele
La gnove campagne promozionâl “Pavee, la magjie dal furlan” de ARLeF e je stade ideade tant che continuazion e disvilup dal progjet “Cressi cun plui lenghis” par promovi il plurilinguisim tai frutins piçui e soredut contâ la lenghe furlane tant che element di ricjece, di scuvierte e di vite.
La campagne e je indreçade a gjenitôrs cun fruts piçui o in etât di scuele che si cjatin devant de sielte de lenghe o des lenghis di insegnâ in maniere direte ai propris fîs o di vê intal percors scolastic.
Il Video promozionâl
Al conte la storie di une frute che e meteve dongje dutis lis peraulis che e scoltave, lis scriveve suntun sfueut e lis catalogave intal so armaron segret. Fin che un dì… la peraule “Pavee”, in maniere magjiche, e à cambiât l'ordin des robis…
Intes imagjins dal video il procès di aprendiment de frute al è rapresentât di un armaron e dai contignidôrs là che e met dentri in maniere ordenade lis gnovis peraulis che e impare.
A man a man che e met dongje peraulis si slargje la sô cognossince e la sô percezion dal mont.
A pene che il sun “Pavee” al rive ae frute i sfueuts a cjapin vite. La metamorfosi des peraulis, che si animin e si trasformin in paveis, e à doi significâts: di une bande e rapresente la vitalitât des lenghis, che a cambiin, si evolvin e a ufrissin gnovis pussibilitâts par rapuartâsi cul mont e cun chei altris; di chê altre bande e rapresente la cressite dal frut, che al rive a un nivel di cognossince e di cussience superiôr.
Lis peraulis - e lis lenghis - no son un concet dome interiôr e astrat ma un strument par capî e comunicâ cun chei altris un element vitâl e magjic pes sôs potenzialitâts incredibilis.
Il spot al vignarà mandât in ducj i cines des provinciis di Udin, Pordenon e Gurize, su Telefriuli e Udin Tv di Novembar dal 2016 a Zenâr dal 2017.
Comitent: ARLeF Agjenzie Regjonâl pe Lenghe Furlane
Campagne realizade di: Anthes
In colaborazion cun: KinoglazStudio
Regjie di Valentina Biz – KinoglazStudio
Sogjet e tescj: Juri Stefanutti - KinoglazStudio
Interpretis: Benedetta Gava, Cristina Piai
Vôs: Fabiano Fantini
Visual FX: Alessandro Anzola
DOP: Juri Stefanutti
Lenghe: talian - furlan
Durade: 30’’
2016
Parcè cressi i propris fîs cun plui di une lenghe, ancje chê furlane?
Par savênt di plui sui vantaçs cognitîfs e metacognitîfs di une educazion bilengâl o plurilengâl, e par vê indicazions buinis sul argoment, inte sezion “Cressi cun Plui Lenghis” di chest sît o podês cjatâ un vademecum cui “10 bogns motîfs par cressi i fruts cun plui di une lenghe, ancje chê furlane”, une “Vuide pratiche cui conseis dai esperts e lis oportunitâts pai fruts e lis lôr fameis” - che al aprofondìs ancje lis tematichis de scuele - e 30 videoclip sveltis di grande utilitât.
Imparâ il furlan a scuele: une oportunitât preziose
Cemût funzionial l’insegnament de lenghe furlane a scuele? Tropis oris di didatiche sono previodudis pal furlan? Cemût aderî al insegnament de lenghe furlane? A chestis e a tantis altris domandis si pues cjatâ rispueste tal depliant che la Agjenzie Regjonâl pe Lenghe Furlane e à prontât in acuardi cul Ufici Scolastic Regjonâl.
Par plui aprofondiments
Si pues vê plui informazions leint la vuide o cjalant lis video clip te sezion “Cressi cun plui lenghis” di chest sît.
ARLeF Agjenzie Regjonâl pe Lenghe Furlane
via della Prefettura, 13
33100 Udin tel. 0432 555812 email: pec: codiç fiscâl: 94094780304
fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn pap_Latn fur_Latn vec_Latn fur_Latn vec_Latn lmo_Latn fur_Latn gaz_Latn unk fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn